Gemeenskap maak harte oop om Moloto-slagoffer te help begraweRochelle le Roux (14) is in ‘n ongeluk op die berugte Moloto-pad dood. Talle weldoeners het hulle reeds oor Rochelle le Roux (14) se familie ontferm, nadat sy Woensdag op die berugte Moloto-pad in Pretoria in ŉ ongeluk gesterf het. Rochelle, haar ouer sussie, Abigail (16), en hulle ouma, Hazel Nienaber, was in ŉ botsing met ŉ Putco-bus betrokke. Rochelle is op die toneel dood. Abigail het massiewe hoofbeserings opgedoen en is steeds in ŉ geïnduseerde koma in ŉ Johannesburgse hospitaal. Sy weet nog nie haar sussie is dood nie. Nienaber is in ŉ bestendige toestand ná die ongeluk en word in die Steve Biko-hospitaal in Pretoria behandel. Daar is besluit om haar ook nog nie van die dood van haar kleindogter in te lig nie. Die drie was vermoedelik van die skool af op pad huis toe, toe die ongeluk gebeur het. Rochelle en Abigail is leerders by die Magalies Spesiale Skool in Rietfontein. Die kinders woon by hulle ouma en oupa, Vicky, in ŉ informele plakkerskamp in Kameeldrift-Oos. Carli Venter, ŉ berader by die Kameeldrift-trauma-ondersteuningsentrum, het gesê nadat dit aan die lig gekom het dat die gesin nie genoeg geld het om Rochelle te begrawe nie, het die gemeenskap dadelik ingespring om te help. (Foto: DA) Sy het gesê verskeie mense het reeds bydraes gemaak om ŉ behoorlike begrafnis vir Rochelle te verseker. ŉ Weldoener het aangebied om die begrafniskoste te dra, ŉ kisvervaardiger het aangebied om ŉ kis te skenk, terwyl die burgerregtegroep AfriForum hom ook tot ŉ bydrae verbind het. Talle ander mense het ook skenkings gedoen. “Mense maak regtig hulle harte oop,” het Venter gesê. Venter het gesê die geld wat ingesamel word, gaan ook gebruik word om die gesin met noodsaaklikhede soos kruideniersware te help. In dié stadium maak die familie op vriende staat om hulle na en van die hospitale te neem, nadat Nienaber se motor in die ongeluk verwoes is. Begrafnisreëlings vir Rochelle is nog nie gefinaliseer nie.